Siim Tuisk 2012. aastal
**Siim Tuisk** (sündinud 21. jaanuaril 1985) on eesti poliitik ja aktivist, kes on võtnud sõna internetivabaduse, kodanikuühiskonna ja narkoreformi teemadel. Alates 15. augustist 2019 on ta Tallinna Linnavolikogu liige.

Tuisk on õppinud Kadrioru Saksa Gümnaasiumis ja 2003. aastal lõpetanud Rocca al Mare Kooli. 2015. aastal lõpetas ta Tartu Ülikooli ajaloo erialal.

Ühiskondlik tegevus
-------------------

### Internetivabaduse kaitsmine

Avalikkuses kerkis Tuisk esile Eesti Interneti Kogukonna ühe eestkõnelejana ACTA-vastaste protestide ajal 2012. aasta alguses. Kogukonna ühe juhina osales koos Andrei Korobeinikuga avaliku teabe seaduse väljatöötamisel, mis valiti parimaks seaduseks 2012. aastal. Hiljem on ta osalenud meeleavalduste korraldamises liikumise "Aitab valelikust poliitikast" raames ning algatanud manifesti "Harta 12". Pöördumise populaarsuse tõttu kutsus president kokku Jääkeldrisse vabakonna ja erakondade esindajad ja nõustuti ideega luua Rahvakogu, mida ette valmistanud töögrupi liikmena aitas kaasa ka Tuisk.

Avatud Eesti Fondi toetusel juhtis Siim Tuisk võrguneutraalsuse, avaandmete ja digitaalsete õiguste teemalist Euroopa kodanikualgatust, töötades projektikoordinaatorina Eesti Inimõiguste Instituudis. Algatus põhines internetivabaduse teesidel, mille 2012. aasta alguses kirjutasid Linnar Viik, Daniel Vaarik, Sten Tamkivi ja Marten Kokk. 2013. aasta veebruaris teatas AEF siiski, et projekti eesmärgid jäid saavutamata ning projektijuht Silver Meikar ja ekspert Tuisk peavad selleks antud 9810 eurot toetust tagasi maksma. Tuisu võitlust internetivabaduse eest kajastas ka Artur Talviku film "Okupeeri oma müür".

Tuisk on lühikest aega kuulunud Wikimedia Eesti juhatusse.

### Poliitiline tegevus

2012. aasta jaanuarist septembrini kuulus Tuisk Sotsiaaldemokraatlikku Erakonda. Ta astus uuesti SDE liikmeks 27. oktoobril 2014.

Siim Tuisk Fridays for Future meeleavaldusel Vabaduse väljakul 24. septembril 2021
2013. aasta kohalikel valimistel oli Tuisk Eerik-Niiles Krossi nõunik ja aitas kaasa IRL-i kampaania korraldamisel. Samal ajal tegutses ta ka *pro bono* Valimisliidu Vabakund hüvanguks. 2014. aasta veebruaris osales Tuisk algatuse Elamisväärne Riik koostamisel.

9. oktoobril 2014 korraldas Tuisk ürituse "Ütle läbi lillede", mis toetas kooseluseaduse vastuvõtmist. Üritusel osales 2042 inimest, toetas rahaliselt 975 ja kokku annetati Riigikogule lillede ostmiseks 6680,39 eurot.

Ta kandideeris Sotsiaaldemokraatliku Erakonna nimekirjas 2015. aasta Riigikogu valimistel ning sai valimisringkonnas nr 2 268 häält, kuid ei osutunud valituks.

2015. aastal asus Tuisk tööle huvikaitsejuhina Eesti Mittetulundusühingute ja Sihtasutuste Liitu, tegeledes peamiselt vabaühenduste rahastamisküsimustega, aga avaldades toetust ka Teele Pehkile, kelle Pro Kapital oli nn Kalaranna kaasuses kohtusse kaevanud.

2019. aastal sai Siim Tuisk seoses Jaak Juske Riigikogu liikmeks asumisega Tallinna linnavolikogu liikmeks.

Ta kandideeris 2023. aasta valimistel Riigikokku, kogus valimisringkonnas nr 2 (Tallinna Kesklinna, Lasnamäe ja Pirita linnaosad) 107 häält ning ei osutunud valituks.

### Uimastireformi eestvedaja

17. septembril 2015 oli Tuisk koos Kaur Kenderiga narkoreformile üles kutsuva meeleavalduse "Laske elada, raisk" korraldajatest, ning esindas petitsioonile alla kirjutanuid hiljem ka Riigikogus toimunud komisjoniarutelul koos MTÜ Ravikanepi juhatuse liikme Mart Kalvetiga. 2016. aastal väitles Tuisk narkopoliitika üle nii endise justiits- ja siseministri Ken-Marti Vaheri kui ka justiitsministri Urmas Reinsaluga, võites väitluskohtuniku hinnangul debati. 2017. aastal võttis Tuisk korduvalt sõna seoses fentanüülisurmadega ja Sitsi tänava süstlavahetuspunktiga, sattudes nii konflikti Põhja-Tallinna linnaosavanema Raimond Kaljulaidiga, kes süstlavahetuspunkti ei toetanud.

### Sihtasutus Oivaline Ajakirjandus

Koos Hans H. Luige ja Viljar Arakaga asutas Siim Tuisk Sihtasutuse Oivaline Ajakirjandus, mis annab välja stipendiume uuriva ajakirjanduse toetuseks. Rahaliselt toetasid sihtasutuse tegevust ka Hugo Osula ja Raul Kirjanen.

Isiklikku
---------

Siim Tuisu ema on aeroobikatreener Kaja Tuisk ning isa on filmiprodutsent ja -režissöör Andrus Tuisk.

Siim Tuisul on ettevõtja Ülane Vilumetsaga ühised lapsed Maru, Kõu ja Tähe Tuisk.

Viited
------

1. 1 2  Savisaare jõuluklipi tootis sotside noorpoliitiku isa
2. ↑  Tallinna valimiskomisjon peatas Jaak Juske saadikuvolitused
3. ↑  Marek Mühlberg (22. oktoober 2012 09:34). "Täna kaalutakse riikilike andmekogude avalikustamist". *IT Uudised*.
4. ↑  Oliver Kund. "2012 aasta parim ja halvim seadus". *Postimees*.
5. ↑  Kaarel Kressa "Loho ja Tuisk – rohujuuretasandil netivabaduse eest" EPL, 18. veebruar 2012 (vaadatud 14. novembril 2012)
6. ↑  "Avalik pöördumine: Eesti võimulolijad ei tunne enam vajadust avalikkusest välja teha. Võim on müüdav ja võimu nimel valetatakse" EPL, 14. november 2012 (vaadatud 14. novembril 2012)
7. ↑  Töögrupi liikmed rahvakogu.ee (vaadatud 9. jaanuaril 2013)
8. ↑  "Anonymous pole organisatsioon, vaid kübermeeleavaldus" Postimees, 15.10.2012 (vaadatud 14. novembril 2012)
9. ↑  Siim Tuisk portaalis LinkedIn (vaadatud 14. novembril 2012)
10. ↑  Vahur Koorits "Fond küsib Meikarilt ja Tuisult projektiraha tagasi" Delfi, 13. veebruar 2013 (vaadatud 13. veebruaril 2013)
11. ↑  "Okupeeri oma müür".
12. ↑  Juhtkond Wikimedia Eesti
13. ↑  "Eesti Interneti SA: tagastusnõude põhjendatus pole selge" ERR, 14.10.2012 (vaadatud 14. novembril 2012)
14. ↑  "erakondlik kuuluvus". Originaali arhiivikoopia seisuga 18. september 2017.
15. ↑  "Kross HQ brainstormed painstakingly over campaign ethics" Postimees, 25. oktoober 2013
16. ↑  "FOTOD: Valimisliit Vabakund avaldas Tartus meelt bussijaama ümberehitamise vastu". Originaali arhiivikoopia seisuga 12. mai 2014. Vaadatud 9. mail 2014.
17. ↑  "Algatus Elamisväärne Riik: 20 ühiskonnategelast tegid paigalseisu murdmiseks üleskutse" ERR, 20. veebruar 2014
18. ↑  "Galerii: lilled ja plakatid Toompeal ehk kooseluseaduse poolt ja vastu" Postimees, 9. oktoober 2014
19. ↑  "DELFI FOTOD JA VIDEO: Riigikogu esine on kooseluseaduse pooldajate lillede alla mattunud, plakatitega on kohal ka vastased"
20. ↑
21. ↑  "huvikaitsejuht".
22. ↑  "hmn".
23. ↑  "LÄTAKi sünd".
24. ↑  "Kalarannas sõlmiti rahu".
25. ↑  "Siim Tuisk sai volinikuks".
26. ↑  "Laske elada".
27. ↑  "arutelu riigikogus". Originaali arhiivikoopia seisuga 18. september 2017.
28. ↑  "Tuisk võitis debati".
29. ↑  "Narkomaania pole vaba valiku küsimus".
30. ↑  "sitsi tn süstlavahetuspunktist".
31. ↑  "Kaja Tuisk sai lapselapse: ma ei saa aru neist, kelle jaoks "vanaema" on negatiivne sõna!"

Välislingid
-----------

* "Siim Tuisk: interneti tulevik - kas Euroopa või USA moodi" Postimees, 16. aprill 2014
* "Ajateenijate asemele McDonaldsi tasemel IT-töötajad?" Postimees, 5. märts 2013
* Vahur Koorits "Fond küsib Meikarilt ja Tuisult projektiraha tagasi" Delfi, 13. veebruar 2013
* "Kodanik peaks käituma riigiga paremini kui oma autoga" ERR, 19.11.2012
* Siim Tuisk "ACTA: esimene lahing kodanike õiguste pärast" Vimeo, 3. juuli 2012 (video)
* Siim Tuisk Tartu ACTA-vastase protesti lõpukõne Youtube, 11. veebruar 2012
* "Anonymous pole organisatsioon, vaid kübermeeleavaldus" Postimees, 15.10.2012
* "Kübermeeleavalduste vajalikkusest" Äripäev, 15.10.2012
* "EIK: küberrünnaku ähvarduste taga on kohalik üksiküritaja" Postimees, 09.10.2012
* Kaarel Kressa "Loho ja Tuisk – rohujuuretasandil netivabaduse eest" EPL, 18. veebruar 2012
* Silvia Sosaar "Pöidlaküüdiga Euroopas reisides võid sattuda kiirabi, politsei või hobukaariku peale" EPL, 16. august 2007